Umsögn Stórsveitar Reykjavíkur um drög að tónlistarstefnu.

Fyrir hönd Stórsveitar Reykjavíkur leyfi ég mér að benda á að sveitin ætti að eiga sambærilegan stað og Sinfóníuhljómsveit Íslands í tónlistarmiðstöðinni. Það verður að teljast óeðlilegt að þegar kemur að reglulega starfandi stærri tónlistarhópum styðji ríkið aðeins einn klassískan hóp (Sinfóníuhljómsveit Íslands) með myndarlegum og sértækum hætti - en engan rytmískan. Stuðningur við Sinfóníuhljómsveit Íslands er að sjálfsögðu afar mikilvægur en bent er á að staða Stórsveitar Reykajvíkur er að mörgu leyti sambærileg í rytmíska geiranum. Hún er stór, reglulega starfandi hópur, sem leytast við að sinna ungum sem öldnum, nýrri tónlist og gamalli, hvetja til nýrra íslenskra tónsmíða, eiga samstarf við erlenda gesti í fremstu röð sem og gesti úr öðrum geirum íslensks tónlistarlífs, ekki síst helstu poppsöngvara þjóðarinnar. Stórsveit Reykjavíkur hefur í nokkur ár bankað á dyr menningarmálaráðuneytisins og viðræður hafa farið fram. Kominn er tími til að þessi 30 ára gamla sveit, sem fyrir löngu hefur sannað sig með metnaðarfullu starfi, fari úr styrkjakerfinu, inn á fjárlög og undir vermdarvæng nýrrar tónlistarmiðstöðvar.

F.h. Stórsveitar Reykjavíkur,

Sigurður Flosason

Formaður stjórnar Stórsveitar Reykjavíkur